
Svetovni dan ubogih in začetek tedna zaporov 
 Bogu se  zahvalimo za dar življenja in za to, da nas je poklical v službo oskrbnikov njegovih darov. Vse, kar imamo, je njegov dar. Vse to, kar nam je Bog zaupal, želi, da razvijemo in oplemenitimo - v slavo njegovega kraljestva.
Na začetku tega bogoslužja izročimo vse svoje življenje našemu Stvarniku in se mu dajmo na razpolago. 

Tema današnje Božje besede je: odgovorna uporaba Božjih darov, ki so nam bili zaupani. Gre zlasti za vprašanje notranje drže človeka in pripravljenosti, da unovči, razvije, kar mu je bilo zaupano.
V evangeljski priliki je gospodar, preden je odpotoval, dal služabnikom v oskrbo svoje imetje - različno število talentov vsakemu po njegovih zmožnostih. Torej, vsak je dobil toliko talentov, kolikor jih je bil sposoben sprejeti. Talenti niso najprej naše sposobnosti, darovi, talenti to je šele drugi, preneseni pomen. Talenti so izvirno utežna oz. denarna enota, so premoženje, s katerim je potrebno upravljati.
Gospod je zelo velikodušen. Vsakemu od svojih služabnikov zaupa veliko denarja (imetja), a vsakemu različno. Tako, kakor je na tem svetu: ljudje smo med seboj različno premožni, različno bogati. A kar šteje, ni koliko imaš premoženja, koliko denarja imaš, temveč, kako ga uporabljaš. Ta prilika je zgodba o tem, kako ravnamo z dobrinami, ki so nam zaupane.
Danes bi verjetno protestirali: Zakaj ni gospodar dal vsakemu enake vsote denarja? Odgovor pa je tale: Vsakemu se da toliko, kolikor je zmožen nesti, prenesti, upravljati. In to velja glede osebnih darov, kakor velja glede dane odgovornosti, tako velja tudi glede danih osebnih preizkušenj. Toliko nam je dodeljeno, koliko zmoremo nesti.
Tudi za vprežno žival velja: naloži ji, kolikor lahko pelje. Če ji naložiš 10 kg več, kot je sposobna, se ne bo več premaknila z mesta in ne bo nobenega učinka. Zato je tako pomembno, daje vsakemu dano glede na njegove zmožnosti. Kajti so ljudje, ki si v življenju naložijo preveč - potem pa tega ne zmorejo in obupajo. In so ljudje, ki svojih talentov ne unovčijo in živijo na lahko.
Bog pa računa na nas. Vsakemu je bila dana življenjska priložnost: bodisi odgovornost pri ravnanju z denarjem ali premoženjem, bodisi odgovornost v podjetju ali v družbi, odgovornost v skrbi za družino, odgovornost pri razvoju osebnih talentov (ki so Božji dar). Za zakonce je ta talent odnos med možem in ženo, pa tudi otroci, ki so vam bili podarjeni, da jih vzgajate v dobre, razumne, odgovorne ljudi, ki bodo sledili Bogu in sc naučili tudi oni razviti Božje darove.
Vse to, kar nam je Bog podaril, lahko preudarno unovčimo ali pa priložnost zapravimo, kot je to storil tretji služabnik. Njegova notranja držaje: lahkotnost, lagodnost, brezbrižnost, neodgovornost, zaslepljenost.
Ni toliko pomembno, koliko darov si prejel. Pomembno pa je, ali zares vložim svojo energijo in svoje srce za razvoj darov, ki so mi dani. Ali res to živim v ljubezni in zvestobi? Ali živim z zavedanjem, da mi je vse to podarjeno od Boga in da sem poklican skrbno upravljati, razvijati zaupane mi dobrine in obroditi sadove? Potrebno je zato resno delati v upanju, da bo tudi nam rekel Bog, kakor reče gospodar preudarnim služabnikom: »V malem si bil zvest, čez veliko te bom postavil.«
Morda včasih sanjamo in si želimo, da bi naredili velika dela. Tudi to se lahko zgodi, vendar je najprej pomembno, da smo zvesti in dosledni pri zelo majhnih stvareh. Kdor je površen in komur je vseeno pri malih stvareh, mu najverjetneje tudi velike stvari ne bodo uspele.

ZAKLJUČEK
Bog nam veliko zaupa. Pomnožimo darove, dobrine, talente, ki so nam zaupani - da bomo s poštenim delom napravili novo dodano vrednost. Včasih jc potrebno tudi tvegati, vsekakor pa se je potrebno angažirati z vsem srcem. Bog ne želi od nas pasivnega življenja, da čakamo, da nam stvari padejo z neba. Bog ceni naš trud pri delu in našo zvestobo, pa čeprav upravljamo morda samo z enim samim talentom.
Različno število talentov nam je danih, različno velike odgovornosti - a pomembna jc predvsem naša predanost in stanovitnost pri našem poslanstvu, ki bo prej ali slej obrodila dobre, obilne sadove. V tem, kar ti je podarjeno, unovči svoje življenje in svoje darove, da z njimi čim bolje ustvarjaš in čim bolj ljubiš.
Peter Možina

